Z A P I S N I K
8. sjednice Vijeća Gradske četvrti Sesvete, održane 29. prosinca 2017., s početkom u 17,00 sati u Područnom uredu Sesvete – Gradskoj četvrti Sesvete, Trg Dragutina Domjanića 4, soba 23/II, Sesvete.

Nazočni članovi Vijeća Gradske četvrti Sesvete:

Petar Bajan, Marija Baričević, Željko Blažinović, Antun Bošnjaković, Marko Brkić, Marko Galić, Ivanka Gregoranić, Mira Halapa, Stjepan Kezerić, Damir Kostanjski, Tihomir Lukanić, Vladimir Marić, Dražen Markota, Boris Matoic, Jurica Jug, Mladen Šturlić-Tupek, Zlata Trošelj i Nataša Vučkov.

Opravdano odsutna: 
Maja Buljubašić

Nazočni radno:
- Borko Samec – glavni i odgovorni urednik portala Sesvete Danas
- Stipe Jurić – Gradski ured za mjesnu samoupravu, P.O. Sesvete

Sjednicu Vijeća Gradske četvrti Sesvete otvara Stjepan Kezerić, predsjednik Vijeća, pozdravlja nazočne članove Vijeća Gradske četvrti i radno nazočne, zahvaljuje na odazivu, konstatira da je prisutno 16 članova Vijeća, te da Vijeće može pravovaljano odlučivati. 

(- Članica Vijeća Gradske četvrti Sesvete Ivanka Greguranić priključuje se radu Vijeća u 17,01 sati.)

            Prije prihvaćanja dnevnog reda predsjednik napominje da su članovi Vijeća primili zapisnik sa 7. sjednice Vijeća održane 19. prosinca 2017., te bi sukladno članku 49. st.1. Poslovnika o radu Vijeća trebalo prihvatiti zapisnik ukoliko nema primjedbi na isti.
	Vezano uz zapisnik, Dražen Markota je upozorio kako je prezime Borka Sameca, radno nazočnog gosta na prošloj sjednici krivo navedeno „Samac“,  zamolio je za ispravak u „Samec“.
Tihomir Lukanić upozorava na povredu članka 44. Poslovnika o radu Vijeća Gradske četvrti Sesvete, navodi kako materijali za sjednicu nisu dostavljeni na vrijeme. 


	Stjepan Kezerić je objasnio kako su materijali za sjednicu stigli prije dva dana i da se kašnjenje dogodilo zato što je Vijeće ovisno o izvještajima gradskih ureda, službi i javnih poduzeća. Nakon objašnjenja predložio je da članovi Vijeća Gradske četvrti Sesvete glasuju o prihvaćanju Zapisnika s prošle sjedice. 
Vijeće je jednoglasno usvojilo zapisnik sa 7. sjednice.
Predsjednik je potom iznio prijedlog dnevnog reda 8. sjednice Vijeća Gradske četvrti Sesvete.
Kako primjedbi na prijedlog dnevnog reda nije bilo Vijeće je jednoglasno usvojilo sljedeći

DNEVNI RED :

1. Prijedlog zaključka o izmjeni Financijskog plana Gradske četvrti Sesvete za 2017.,
2. Prijedlog zaključka o izmjeni Programa održavanja komunalne infrastrukture
na području Gradske četvrti Sesvete u 2017.,
3. Prijedlog zaključka o izmjeni Plana komunalnih aktivnosti Gradske četvrti Sesvete u 2017.,
4. Razno.

/ Prelazi se na rad po dnevnom redu /

Ad 1)

Stjepan Kezerić navodi da je svima dostavljen prijedlog Zaključka o izmjeni Financijskog plana Gradske četvrti Sesvete za 2017., te predlaže ako postoji potreba da se navedene promjene rasprave.
Nataša Vučkov zatražila je objašnjenje za točku 3821 Kapitalne donacije neprofitnim organizacijama. Stipe Jurić objasnio je da se pod točkom u Financijskom planu nalaze stavke koje su se prethodno nalazile u Planu komunalnih aktivnosti Gradske četvrti Sesvete za 2017., a radilo se o uređivanju sakralnih objekata s područja Sesveta.
Vezano uz pitanje Nataše Vučkov, Tihomir Lukanić je upitao u čijem su vlasništvu objekti za čiju su obnovu izdvojena sredstva Gradske četvrti Sesvete. 
Stjepan Kezerić potvrdio je da se radi o sakralnim objektima u vlasništvu Katoličke Crkve, a da Grad Zagreb ima praksu potpomagati obnovu sakralnih objekata kada su na njima prisutna veća oštećenja (npr. vlaga).
Dražen Markota objasnio je kako su se tijekom 2017. godine četiri župe: župa Presvetog Trojstva, župa Svih Svetih, župa sv. Antuna Padovanskog i župa sv. Franje Ksaverskog obratile zamolbom prema Vijeću Gradske četvrti Sesvete. Temeljem zamolbe, a prepoznajući sakralne objekte kao mjesta okupljanja većeg broja građana, iste su točke uvrštene u Plan komunalnih aktivnosti Gradske četvrti Sesvete za 2017. godinu. Istaknuo je kako mu je drago da se kroz Plan komunalnih aktivnosti Gradske četvrti Sesvete obnovio velik broj Crkava, škola, vrtića i objekata MO. 
Ivanka Gregoranić kazala je kako pregledom materijala vezano uz obnovu objekata nije naišla na tri ponude, tj. da se konkurencijom ponuditelja došlo do najpovoljnije cijene. Smatra pregledom dokumentacije da su cijene višestruko „napuhane“, a da to nažalost plaćaju svi porezni obveznici. Upitala je, kada se financira na ovakav način neprofitna organizacija, tko vrši odabir najpovoljnije ponude. Voljela bi da Vijeće Gradske četvrti Sesvete dobije na pregled ponude i da samo može procijeniti koji je iznos najpovoljniji.
Osvrnula se i na izvršitelje poslova ukazavši kako se zapravo radi samo o tri-četiri firme koje izvršavaju  takav posao. Na kraju je kazala kako se transparentnim ophođenjem s javnim novcem može izvesti veći broj radova nego što se možda danas izvodi. 
Dražen Markota kazao je kako u ovakvim slučajevima župne zajednice dobiju novac te same odgovaraju za potrošnju. Na iskaz Ivanke Gregoranić da se radi o malom broju firma koja obavljaju radove, rekao je kako nisu sve građevinske firme sposobne preuzeti na sebe obnovu sakralnih objekata koji su stariji, a katkada i kulturno dobro.
Stjepan Kezerić obećao je da će pri Gradskom uredu za mjesnu samoupravu postaviti pitanje o načinu odabira izvršitelja posla te da će izvijestiti članove o odgovoru.
Kako nije bilo daljnjih primjedbi, Vijeće je glasovalo te većinom glasova, s 15 glasova „za“,  1“protiv“  i 1 suzdržanim donijelo

ZAKLJUČAK
o izmjeni Financijskog plana Gradske četvrti Sesvete za 2017.
                                 
/ Zaključak se prilaže zapisniku sjednice /

Ad 2)

Predsjednik Vijeća Stjepan Kezerić upitao je jesu li svi članovi dobili prijedlog Zaključka o izmjeni Programa održavanja komunalne infrastrukture na području Gradske četvrti Sesvete u 2017. i predložio da se glasuje o prijedlogu, osim ako netko nema potrebe raspravljati o istom pitanju.  Vijeće je potom većinom glasova, s 15 glasova „za“ , 1“protiv“ i 1 suzdržanim donijelo

ZAKLJUČAK
o izmjeni Programa održavanja komunalne infrastrukture
na području Gradske četvrti Sesvete u 2017.

/ Zaključak se prilaže zapisniku sjednice /

Ad 3)

Stjepan Kezerić upitao je ima li tko kakav prijedlog ili primjedbu uz prijedlogu Zaključka o izmjeni Plana komunalnih aktivnosti Gradske četvrti Sesvete u 2017. godini koji je dostavljen članovima Vijeća.
Tihomira Lukanića interesiralo je jesu li imovinsko-pravni odnosi riješeni i tko će rekonstruirati nogometno igralište te izgraditi tribine s pratećim sadržajima nakon što se iz sredstava Plana komunalnih aktivnosti Gradske četvrti Sesvete plate komunalni i vodni doprinos za ishođenje građevinske dozvole.
Vijeće Gradske četvrti Sesvete financiralo je izradu projekta te će platiti komunalne i vodne doprinose, odgovorio je Stjepan Kezerić. U narednom razdoblju Grad Zagreb i Hrvatski nogometni savez financirat će izgradnju igrališta s pratećim sadržajem. 
Dražen Markota kazao je da su sva igrališta na području grada Zagreba u vlasništvu Grada Zagreba i teško da će itko drugi financirati izgradnju ovakvog velikog projekta nego Grad Zagreb. Po pitanju imovinsko-pravnih odnosa, Dražen Markota je potvrdio da se radi o čestici koja je u vlasništvu Grada.
Ivanka Gregoranić iznosi da je nad površinom ŠRC Sesvete sudska zabrana gradnje i kako će istu dostaviti svim članovima Vijeća. 
Tihomir Lukanić upozorio je na povredu Poslovnika, zasmetalo mu je što članovi jedni drugima upadaju u riječ. Zamolio je predsjednika da sukladno Poslovniku daje riječ članovima Vijeća i održava brigu o redu na sjednici. 
Stjepan Kezerić kazao je kako nije mislio da će opušten ton kao u razgovoru nekome zasmetati, no ako članovi Vijeća smatraju ovakav način rasprave nekorektnim, održavat će sjednicu maksimalno formalnom, sukladno Poslovniku.
Vladimir Marić po prethodnim stavkama glasao je suzdržano jer smatra da način na koji se vodi Grad Zagreb nije korektan. Smatra da je Vijeće u dobrom dijelu ekspozitura gradskih vlasti te da se prema Sesvetama odnosi kao prema podaniku. Problematično mu je da se za obnovu pojedine ulice čeka po šest mjeseci, a da se usporedno izvode megalomanski projekti kao što je izrada stadiona na Bistričkoj.
Predsjednik Vijeća pojasnio je svoju konstataciju da su iz Grada tražili prihvaćanje godišnjih izvještaja, rekavši da se radi o normalnom zakonski određenom procesu koji se krajem godine događa u svima tijelima lokalne i mjesne samouprave.

Natašu Vučkov zanima da li je je građevinska dozvola pravomoćna. 
Antun Bošnjaković je iz iskustva u Starom Brestju rekao da ako je građevinska dozvola ishođena, onda je sve čisto.
Boris Matoic osvrnuo se na formulaciju spomenute stavke u prijedlogu Plana komunalnih aktivnosti istaknuvši da piše komunalni i vodni doprinos za ishođene građevinske dozvole, iz čega mu se čini da građevinska dozvola još uvijek ne postoji.
Stipe Jurić potvrdio je da se ne radi o potpuno dobrom izrazu jer prvo se daje građevinska dozvola, a onda se mogu platiti komunalni i vodni doprinosi.
Mladen Šturlić-Tupek rekao je da se na sjednici Vijeća ne raspravlja o pravnoj formulaciji navedene stavke, nego o prihvaćanju prijedloga Plana komunalnih aktivnosti. Pri Gradu Zagrebu postoji nadležna pravna služba koja brine o pravnoj sigurnosti stavaka iz Plana komunalnih aktivnosti, upozorio je.
Tihomir Lukanić upitao je zašto se spomenuta točka često vadi i ponovo stavlja prilikom rebalansa u Plan komunalnih aktivnosti Gradske četvrti Sesvete. Mišljenje je da Vijeće ne smije dati pozitivno mišljenje ako postoji pravni spor.
Ivanka Gregoranić upozorila je članove Vijeća da ne smiju odlučivati o nečemu ako ne postoji potpuna informacija o tom predmetu. 
Petar Bajan upitao je tko vrši nadzor nad projektima. Dražen Markota odgovorio je da se izvršitelj nadzora bira putom javnog natječaja.
Marko Brkić i Mladen Šturlić-Tupek složili su se da Vijeće ne može ulaziti u pravne ocjene, istaknuvši da postoji nadležni gradski ured koji daje građevinsku dozvolu te da postoje institucije koje će odgovarati ako bude nekih nepravilnosti u izdavanju istoga.
Boris Matoic kazao je da vjerojatno ne postoji kaznena odgovornost, no pri glasovanju treba razmisliti treba li se o toj točki glasovati „za“ ili „protiv“ ako je i točno napisana.
Stjepan Kezerić kazao je da ako se pravno ospori vlasništvo Grada Zagreba nad tom površinom onda se neće naplatiti komunalna i vodna naknada. 
Po završenoj raspravi Vijeće je većinom glasova, s 14 glasova „za“ , 2“protiv“ i 1 suzdržanim donijelo
ZAKLJUČAK
o (V.) izmjeni Plana komunalnih aktivnosti Gradske četvrti Sesvete u 2017.

/ Zaključak se prilaže zapisniku sjednice /

Ad 4)

Željko Blažinović zamolio je članove da se pridržavaju Poslovnika o radu Vijeća Gradske četvrti Sesvete vezano uz način rasprave i dostavu materijala prije sjednice. Zamolio je da se na pitanja članova vijeća postavljena tijekom sjednice dostavi pismeni odgovor.
Stjepan Kezerić rekao je da će se napismeno odgovarati članovima Vijeća ako tijekom sjednice nisu dobili odgovor na svoje pitanje. Smatra da će davanje minimalne slobode u raspravi tijekom sjednice biti korisnije za razrješavanje nekih pitanja, a uzet će samo malo više vremena nego da se striktno drži Poslovnika.
Dražen Markota odgovorio je na pitanje vezano uz Branimirovu ulicu, kazavši kako će se temeljem amandmana HDZ-a na proračun za 2018. godinu za sve tri faze Branimirove izdvojiti 75 milijuna kuna, što smatra dostatnim iznosom. Predložio je da se u siječnju svi vlasnici pozovu na razgovor kako bi se otkup Branimirove što prije riješio.

/-Dražen Markota se ispričao zato što ne može ostati na ostatku sjednice te je otišao u 17,50 sati./

Vladimir Marić postavio je pitanje vezano uz prethodno najavljen sastanak Gradonačelnika Grada Zagreba s Hrvatskim željeznicama vezano uz željezničko-cestovne prijelaze i izgradnju stanica na području Sesveta. 
Stjepan Kezerić odgovorio je kako se s njegove strane stalno potiče rješavanje spomenute problematike. Kazao je kako su održana dva neformalna sastanaka vezana uz stanicu u Sesvetskoj Sopnici i Sesvetskim Selima i da se tempo oko toga sada intezivirao. Predsjednik Vijeća najavio je da će se aktivno uključiti u proces otkupa kako bi se isti proces što žurnije riješio.
Antun Bošnjaković predložio je da se u objektu MO Staro Brestje održi sastanak s građanima vlasnicima zemljišta vezano uz otkup prve dionice Branimirove. Na upit članice Vijeća Nataše Vučkov o kojem se broju ljudi radi, Stjepan Kezerić odgovorio je kako na prvoj dionici postoji 29 vlasnika zemljišta i 4 vlasnika objekata, koji su po svojoj prirodi problematični za rješavanje.
Marko Brkić smatra da se treba ići i u otkup zemljišta na 3. dionici Branimirove, na što je Stjepan Kezerić rekao da na će se na zahtjev gradonačelnika u narednom razdoblju ići i u otkup 3. dionice. 
Tihomir Lukanić pitao je na koji se način izrađuje Plan komunalnih aktivnosti Gradske četvrti Sesvete za 2018. godinu i na koji način on kao vijećnik može konstruktivno sudjelovati u donošenju.
Stjepan Kezerić mu je odgovorio da se na koordinaciji s predsjednicima vijeća mjesnih odbora zaokruži okvirna lista prioriteta za svaki mjesni odbor. Svaki mjesni odbor može predložiti jednu ili dvije akcije koju smatra važnom za naredno razdoblje. Taj izrađen prijedlog dostavljen je Gradu da se Vijeću Gradske četvrti dostave troškovnici koji će, pretpostavlja, doći slijedeći mjesec. Na osnovi tih troškovnika složit će se Plan komunalnih aktivnosti Gradske četvrti Sesvete za 2018. godinu.
Zlata Trošelj dodatno je pojasnila način formiranja Plana komunalnih aktivnosti. Naglasila je da svaki mjesni odbor mora biti zastupljen barem jednom akcijom. Nakon „filtriranja“ prijedloga i provjere što je moguće izvesti od prijedlog mjesnih odbora, izrađuje se Plan komunalnih aktivnosti. Na kraju, kazao je predsjednik Vijeća, ostane nešto novca za akcije koje je nužno provesti. Naveo je primjer rekonstrukcije prometnica na području Novog Brestja o kojima su vijećnici odlučivali. 

Daljnje rasprave nije bilo, te je Vijeće završilo s radom u 18,00 .


KLASA: 026-02/17-001/541
URBROJ: 251-06-11-12-17-2
Sesvete, 29. prosinca 2017.



Zapisnik sastavio:
Stipe Jurić
									      Predsjednik
								         Vijeća Gradske četvrti 
							                                 Sesvete

								             Stjepan Kezerić 

